**Požiadavky na časový, technický a personálny harmonogram zabezpečenia realizácie predmetu zákazky**

Predmet zákazky bude realizovaný v súlade so záväzným:

* Časovým harmonogramom realizácie predmetu zákazky - tento bude vypracovaný v súlade s prílohou č. B.5a týchto súťažných podkladov;
* Personálnym harmonogramom realizácie predmetu zákazky zohľadňujúcim nasadenie pracovníkov - tento bude vypracovaný v súlade s prílohou č. B.5b týchto súťažných podkladov; a
* Technickým harmonogramom realizácie predmetu zákazky zohľadňujúcim nasadenie strojov a zariadení - tento bude vypracovaný v súlade s prílohou č. B.5c týchto súťažných podkladov.

Každý z týchto harmonogramov uchádzač vypracuje a predloží **ako súčasť ponuky**, pričom v prípade úspešnosti ponuky sa tieto harmonogramy stanú záväznými prílohami zmluvy o dielo.

Verejný obstarávateľ upozorňuje uchádzačov na to, že:

* v Personálnom harmonograme realizácie predmetu zákazky je uchádzač povinný uviesť všetkých pracovníkov, ktorých mieni využiť na realizáciu zákazky – nie len kľúčových expertov, prostredníctvom ktorých preukazuje splnenie podmienok účasti. Bližšie sa uchádzač pri vypĺňaní návrhu riadi inštrukciami uvedenými v prílohe B.5b týchto súťažných podkladov;
* v Technickom harmonograme realizácie predmetu zákazky je uchádzač povinný uviesť všetky technické zariadenia, ktoré mieni využiť na realizáciu zákazky. Bližšie sa uchádzač pri vypĺňaní návrhu riadi inštrukciami uvedenými v prílohe B.5c týchto súťažných podkladov.

Predložené harmonogramy musia byť vzájomne súladné. Predložené harmonogramy realizácie diela umožnia verejnému obstarávateľovi v procese zadávania zákazky objektívne posúdiť najmä vecnú a časovú reálnosť ponuky. Pri realizácii úspešnej ponuky, bude mať verejný obstarávateľ možnosť prostredníctvom predložených harmonogramov realizácie diela kontrolovať časové úseky stavebných celkov pri realizácii zákazky, záväzné počty nasadenia síl a prostriedkov v jednotlivej etape výstavby.

Verejný obstarávateľ (ako objednávateľ) bude kontrolovať lehoty (časovú záväznosť) zhotovenia jednotlivých úsekov výstavby diela v rámci jednotlivých harmonogramov realizácie diela – podrobnejšie informácie sú uvedené vo vzore zmluvy o dielo, ktorá tvorí prílohu č. D.1 súťažných podkladov.